Source: https://viszkisdoboz.blog.hu/2012/04/24/61_varatlan_fordulat_terhelo_vallomas_helyett_koros_elmeallapot?token=f012389c711abc4e35f61120cc835917
Timestamp: 2018-12-12 13:24:06
Document Index: 2003273

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

61. Váratlan fordulat: terhelő vallomás helyett kóros elmeállapot - Viszkisdoboz
61. Váratlan fordulat: terhelő vallomás helyett kóros elmeállapot
2012.04.24. 20:41 Viszkisdoboz
Váratlan fordulattal folytatódott a Kaposvári Törvényszék előtt az engem is érintő büntetőügy. Úgy tűnik, a katonai ügyész szürke mappájában az engem terhelő vallomás helyett csak az egykori „koronatanú”, mai XVI. rendű vádlott kóros elmeállapotát igazoló szakvélemény maradt. A mesebeli viszkisdoboz ma leesett az ügyészség polcáról.
O. János tábornok, aki a katonai ügyészek előtt valótlanságokat vallott rólam, a mai napon nem tett vallomást a bíróság előtt és nem járult hozzá, hogy kép-és hangfelvétel készüljön róla. Védője indítványozta a bíróság számára, hogy O. János vallomását rekessze ki a bizonyítékok közül. Indokolásképpen egyrészről előadta, hogy O. János vádlott részére a katonai ügyészektől a büntető-eljárási törvénnyel össze nem egyeztethető, jogszabályba ütköző ígéretek hangzottak el. Több olyan eljárási szabályszegés történt, ami védence vallomását lényegesen befolyásolta. Másrészről elmeorvos szakértői szakvéleményt csatolt, ami bizonyítja, hogy O. János tábornok a vallomástételének időpontjában tudatszűkítő hatást kiváltó elmeállapotban volt.
Ez magyarul azt jelenti, hogy a viszkisdoboz-históriát is tartalmazó vallomását a tábornok a bíróság előtt nem erősítette meg, arra hivatkozva, hogy annak megtételekor az ügyészség őt megtévesztette, de egyébként sem volt beszámítható állapotban.
A tanács elnöke kifejtette, hogy a bíróság egyelőre nincs abban a helyzetben, hogy a védelem által előadottakat értékelje. Ezért a bíróság O. János tábornok védője indítványának nem adott helyt, és elkezdte felolvasni, ezzel a tárgyalás részévé tenni a vádlott ügyészségen tett vallomását.
A mai napon a bíróság egyébként befejezte a vádlottat kihallgatását. Most sem tett senki terhelő vallomást rám.
T. István ezredes, X. rendű vádlottat nem ismertem, személyemet érintő vallomást nem tett.
R. Attila nyá. ezredes, XIII. rendű vádlottat ismerem, államtitkári időszakomban a HM protokoll főnöke volt. Vallomást nem tett, személyemet nyomozati vallomásában nem érintette.
Sz. Attila nyá. ezredes, XIV. rendű vádlottat nem ismerem személyesen. A bíróság előtt vallomást nem tett, nyomozati szakban vallomásában személyemet nem érintette.
T. László nyá. alezredes, XV. rendű vádlott. A bíróság előtt vallomást tett, amelyben személyemet nem érintette.
Holnap a bíróság O. János tábornok idő hiányában még nem ismertetett vallomásának és a szembesítési jegyzőkönyvek felolvasásával folytatja munkáját.
https://viszkisdoboz.blog.hu/api/trackback/id/tr34471504